BG Официален вестник на Европейския съюз C 181/25

Известие за започване на частично междинно преразглеждане на антидъмпинговите мерки за вноса на отгледана в рибовъдни стопанства сьомга с произход от Норвегия

(2008/C 181/09)

Комисията по собствена инициатива взе решение да започне частично междинно преразглеждане съгласно член 11, параграф 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основният регламент“). Преразглеждането е ограничено до преглед на обхвата по отношение на продуктите с цел постигане на яснота дали някои видове продукти попадат в обхвата на мерките спрямо отгледаната в рибовъдни стопанства сьомга.

1. Продукт

Продуктът, обект на преразглеждането, е отгледана в рибовъдни стопанства сьомга (различна от дива сьомга), независимо дали е или не е под формата на филе, прясна, охладена или замразена, с произход от Норвегия („разглежданият продукт“), понастоящем класирана под кодове по КН ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 и ex 0304 29 13. Кодовете по КН са посочени само за информация.

2. Съществуващи мерки

Мерките, понастоящем в сила, са окончателно антидъмпингово мито, наложено с Регламент (ЕО) № 85/2006 на Съвета от 17 януари 2006 г. върху вноса на отгледана в рибовъдни стопанства сьомга с произход от Норвегия (2).

3. Основания за преразглеждането

Административният съд в Талин се обърна към Съда на Европейските общности за преюдициално становище по въпроса дали замразени гръбнаци (кости с рибно месо) от сьомга попадат в един от кодовете по Тарик, посочен в член 1 от Регламент (ЕО) № 85/2006 за налагане на окончателно антидъмпингово мито върху вноса на отгледана в рибовъдни стопанства сьомга с произход от Норвегия, и по логично следващия въпрос относно последиците от това класиране за антидъмпинговите мерки. С член 1 от посочения регламент се налагат мерки с различна степен в зависимост от формата на разглеждания продукт. Една от посочените форми е „други отгледани сьомги (включително изчистени, без глави), пресни, охладени или замразени“. Комисията по собствена инициатива реши, че обхватът на антидъмпинговите мерки по отношение на продукта следва да бъде пояснен що се отнася до споменатите по-горе форми (включително и гръбнаците, пресни или охладени), така че да е ясно дали замразените гръбнаци от сьомга попадат в определението за разглеждания продукт.

Поради това е целесъобразно случаят да бъде преразгледан, доколкото това засяга обхвата на определението на продукта, като на взетото решение би могло да се даде обратна сила от датата на налагане на съответните мерки. Всички оператори, и по-специално вносителите, се приканват да изложат становищата си по този въпрос и да представят евентуални доказателства в тяхна подкрепа.

4. Процедура

Като установи след обсъждане с Консултативния комитет, че съществуват достатъчно доказателства, които обосновават започването на частично междинно преразглеждане, Комисията започва преразглеждане в съответствие с член 11, параграф 3 от основния регламент, което е ограничено до преглед на обхвата на продукта.

а) Въпросници

За да получи информацията, която смята за необходима за разследването, Комисията ще изпрати въпросници на представителите на отрасъла в Общността, на други известни производители в Общността, на известни вносители, на известни ползватели, на известни производители износители в Норвегия и на властите на посочената страна. Тази информация и доказателствата в нейна подкрепа следва да бъдат получени от Комисията в рамките на срока, посочен в точка 5, буква а).

б) Събиране на информация и провеждане на изслушвания

Всички заинтересовани страни се приканват да изложат становищата си, да изпратят информация, включително информация, различна от тази в попълнения въпросник, и да предоставят доказателства в нейна подкрепа. Тази информация и доказателствата в нейна подкрепа трябва да бъдат получени от Комисията в рамките на срока, посочен в точка 5, буква а).

Наред с това Комисията може да изслуша заинтересованите страни, при условие че те отправят искане, от което е видно, че са налице особени причини те да бъдат изслушани. Искането трябва да бъде направено в рамките на срока, посочен в точка 5, буква б).

5. Срокове

а) За представяне на страните, предоставяне на попълнен въпросник и на всяка друга информация

За да бъде взето предвид по време на разследването изложеното от тях, всички заинтересовани страни трябва да се представят, като се свържат с Комисията, представят своите становища и предоставят попълнени въпросници или всякаква друга информация в срок от 40 дни от датата на публикуване на настоящото известие в Официален вестник на Европейския съюз, освен ако не е посочено друго. Необходимо е да се обърне внимание на факта, че упражняването на повечето процедурни права, определени в основния регламент, зависи от това дали страната се е представила в рамките на горепосочения срок.

б) Изслушвания

Всички заинтересовани страни могат също така да поискат да бъдат изслушани от Комисията в рамките на същия 40-дневен срок.

6. Писмени изявления, попълнен въпросник и кореспонденция

Всички изявления и искания, подадени от заинтересованите страни, трябва да са в писмен вид (не в електронен вид, освен ако не е посочено друго) и трябва да съдържат име, адрес, електронен адрес, номер на телефон и факс и/или телекс на заинтересованата страна. Всички писмени изявления, включително информацията, изискана в настоящото известие, попълненият въпросник и кореспонденцията, предоставени от заинтересованите страни като поверителна информация, трябва да бъдат означени с надпис „За ограничено ползване“ (3) и в съответствие с член 19, параграф 2 от основния регламент трябва да бъдат съпроводени от неповерителна версия, която да бъде обозначена с надпис „За справка на заинтересованите страни“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

7. Неоказване на съдействие

В случаи, когато някоя заинтересована страна откаже достъп до необходимата информация или не я предостави в срок, или сериозно възпрепятства разследването, временните или окончателните констатации, положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако заинтересована страна предостави невярна или подвеждаща информация, тя няма да бъде взета под внимание и в съответствие с член 18 от основния регламент могат да се използват наличните факти. Ако някоя от заинтересованите страни не съдейства или окаже само частично съдействие и следователно резултатите се базират на най-добрите налични факти, съгласно член 18 от основния регламент, резултатът от разследването може да бъде по-малко благоприятен за тази страна от този, ако тя беше сътрудничила.

8. График на разследването

В съответствие с член 11, параграф 5 от основния регламент разследването ще бъде приключено в срок от 15 месеца от датата на публикуване на настоящото известие в Официален вестник на Европейския съюз.

9. Други междинни преразглеждания по член 11, параграф 3 от основния регламент

Обхватът на настоящото преразглеждане е определен в точка 3 по-горе. Всяка страна, която иска да потърси преразглеждане на други основания, може да го направи, базирайки се на разпоредбите на член 11, параграф 3 от основния регламент.

Настоящото преразглеждане по отношение на обхвата на продукта не влияе върху периода на прилагане на текущите антидъмпинговите мерки.

10. Обработка на личните данни

Следва да се отбележи, че всички лични данни, събрани по време на настоящото разследване, ще бъдат обработени в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4).

11. Служител по изслушването

Следва да се отбележи също, че ако заинтересованите страни смятат, че се натъкват на трудности при упражняването на правото си на защита, те могат да поискат намеса от страна на служителя по изслушването на ГД „Търговия“. Той играе ролята на медиатор между заинтересованите страни и службите на Комисията, предлагайки, когато е необходимо, посредничество във връзка с процедурни въпроси, касаещи защитата на техните интереси при настоящата процедура, по-специално, що се отнася до проблеми, свързани с достъпа до досието, поверителността, удължаването на сроковете и обработката на писменото и/или устното представяне на становища. За повече подробности и информация за връзка заинтересованите страни могат да направят справка с интернет страниците на служителя по изслушването на уебсайта на ГД „Търговия“ (http://ec.europa.eu/trade).

(1) ОВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(2) ОВ L 15, 20.1.2006 г., стр. 1.

(3) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(4) ОВ L 8, 12.1.2001 г., стр. 1.